Il-Kummissjoni tilqa' b'sodisfazzjon il-ftehim politiku li ntlaħaq illum bejn il-Parlament Ewropew u l-Istati Membri tal-UE dwar regoli ġodda dwar ir-rekwiżiti ta' divulgazzjoni relatati mal-investimenti sostenibbli u mar-riskji għas-sostenibbiltà. Ir-regoli miftiehma se jsaħħu u jtejbu d-divulgazzjoni ta' informazzjoni min-naħa tal-manifatturi ta' prodotti finanzjarji u min-naħa tal-konsulenti finanzjarji fil-konfront tal-investituri finali. Wara li l-ewwel ġew proposti mill-Kummissjoni f'Mejju 2018 bħala parti mill-Pjan ta' Azzjoni għal Settur Finanzjarju Sostenibbli u mill-Unjoni tas-Swieq Kapitali, dawn ir-regoli huma parti integrali mill-isforzi tal-UE, biex permezz tal-aġenda tal-UE għall-iżvilupp sostenibbli u l-aġenda għan-newtralità f'termini ta' emissjonijiet tal-karbonju, is-settur finanzjarju jkun konness aħjar mal-ħtiġijiet tal-ekonomija reali. Dawn jappoġġaw ukoll l-Għanijiet ta' Żvilupp Sostenibbli tan-Nazzjonijiet Uniti tal-2012 u l-miri tal-Ftehim ta' Pariġi dwar il-Klima tal-2016. Ir-regolament il-ġdid jistabbilixxi kif il-parteċipanti fis-swieq finanzjarji u l-konsulenti finanzjarji jridu jintegraw ir-riskji u l-opportunitajiet ambjentali, soċjali u ta' governanza (ESG, environmental, social or governance) fil-proċessi tagħhom, bħala parti mid-dmir tagħhom li jaġixxu fl-aħjar interessi tal-klijenti. Huwa jistabbilixxi wkoll regoli uniformi dwar kif il-parteċipanti fis-swieq finanzjarji għandhom jinformaw lill-investituri dwar il-konformità tagħhom mal-integrazzjoni tar-riskji u tal-opportunitajiet ESG. F'dan il-kuntest, jindirizza asimetriji ta' informazzjoni dwar kwistjonijiet ta' sostenibbiltà bejn l-investituri finali u l-parteċipanti fis-swieq finanzjarji jew il-konsulenti finanzjarji. Id-disponibbiltà ta' informazzjoni hija kruċjali għall-integrazzjoni tar-riskji relatati mal-impatt ta' avvenimenti ESG fuq il-valur tal-investimenti, pereżempju f'assi li jinsabu f'żoni suxxettibbli għall-għargħar. Ir-regolament jeżiġi wkoll id-divulgazzjoni ta' impatt negattiv fuq aspetti ESG, pereżempju assi li jniġġsu l-ilma jew jeqirdu l-bijodiversità, biex tiġi żgurata s-sostenibbiltà tal-investimenti. Valdis Dombrovskis, il-Viċi President responsabbli għall-Euro u d-Djalogu Soċjali, inkarigat ukoll mill-Istabbiltà Finanzjarja, mis-Servizzi Finanzjarji u mill-Unjoni tas-Swieq Kapitali, qal: “L-UE hija impenjata bis-sħiħ li timplimenta l-Ftehim ta' Pariġi u li tkun fuq quddiem nett fil-ġlieda kontra t-tibdil fil-klima. Bis-saħħa tal-ftehim tal-lum, qed niżguraw li s-sistema finanzjarja taħdem lejn din il-mira. Permezz tar-regoli l-ġodda dwar id-divulgazzjonijiet, l-investituri u ċ-ċittadini se jkunu jistgħu jagħmlu għażliet iktar informati biex il-flus tagħhom jintużaw b'mod iktar responsabbli u għall-benefiċċju tas-sostenibbiltà.” Il-Viċi President Jyrki Katainen, responsabbli għall-Impjiegi, it-Tkabbir, l-Investiment u l-Kompetittività, qal: “Il-Ftehim ta' Pariġi huwa opportunità kbira ta' investiment. Irridu naħtfuha. Il-ftehim tal-lum se jgħin lis-settur finanzjarju tal-Ewropa biex isir destinazzjoni globali ewlenija għall-investimenti fit-teknoloġiji ekoloġiċi.” Ir-regolament il-ġdid huwa mibni fuq tliet pilastri ewlenin: Sfond L-UE u l-gvernijiet madwar id-dinja impenjaw ruħhom għall-objettiv ta' ekonomija u soċjetà iktar sostenibbli meta adottaw il-Ftehim ta' Pariġi dwar il-Klima u l-Aġenda 2030 tan-NU għall-Iżvilupp Sostenibbli. L-UE diġà qed tagħmel differenza bis-saħħa tal-Qafas tal-Enerġija u tal-Klima tal-UE għall-2030, l-Unjoni tal-Enerġija, il-Pjan ta' Azzjoni tal-UE għal Ekonomija Ċirkolari, u l-implimentazzjoni tagħha tal-Aġenda 2030 għall-Iżvilupp Sostenibbli. Sabiex jinkiseb iktar tkabbir sostenibbli, fis-soċjetà kulħadd irid jaqdi rwol. Is-sistema finanzjarja mhijiex eċċezzjoni. L-orjentazzjoni mill-ġdid tal-kapital privat lejn investimenti iktar sostenibbli teħtieġ reviżjoni komprensiva ta' kif taħdem is-sistema finanzjarja tagħna. Din hija meħtieġa jekk l-UE trid tirrendi t-tkabbir ekonomiku iktar sostenibbli, tiżgura l-istabbiltà tas-sistema finanzjarja u trawwem iktar trasparenza u perspettiva għal żmien twil fl-ekonomija. Fl-24 ta' Mejju 2018, il-Kummissjoni ppreżentat sensiela ta' miżuri leġiżlattivi li jagħtu segwitu għall-ewwel Pjan ta' Azzjoni tal-UE għall-Iffinanzjar tat-Tkabbir Sostenibbli. Il-miżuri miftiehma llum huma parti minn dak il-pakkett, flimkien mar-regoli tal-UE għall-ħolqien ta' parametri referenzjarji għal strateġiji ta' investiment b'livell baxx ta' karbonju li fil-25 ta' Frar intlaħaq qbil dwarhom mill-Parlament Ewropew u mill-Istati Membri. Il-Kummissjoni qed taħdem mal-koleġiżlaturi bil-għan li jintlaħaq ftehim dwar il-parti tal-pakkett li għad fadal: il-proposta tal-Kummissjoni li tiġi stabbilita sistema unifikata ta' klassifikazzjoni tal-UE (“tassonomija”) ta' attivitajiet ekonomiċi sostenibbli.